ไฟแนนทูเดย์
โดย...ภูคา
21 ต.ค. 2559

โดย...ภูคา 
ธนาคารกรุงเทพ แจ้งมาล่าสุดได้ดำเนินการขอเบิกธนบัตรที่ระลึกจากธนาคารแห่งประเทศไทย (ธปท.) เพิ่มเติมอีก 8 แสนฉบับ เป็นธนบัตรที่จัดทำขึ้นใน พ.ศ. 2554 เพื่อเฉลิมพระเกียรติพระบาทสมเด็จพระปรมินทรมหาภูมิพลอดุลยเดช เนื่องในโอกาสพระราชพิธีมหามงคลเฉลิมพระชนมพรรษา 7 รอบ 5 ธ.ค. 2554 เป็นธนบัตรที่ระลึกชนิดราคา 100 บาท จ่ายแลกพร้อมแผ่นบรรจุในราคา 200 บาท เริ่มจ่ายแลกวันอังคารที่ 25 ต.ค.นี้ ที่สำนักงานใหญ่ สาขาในเขตกรุงเทพ ปริมณฑล และต่างจังหวัดบางสาขา จนกว่าธนบัตรจะหมด รายได้ส่วนต่าง ธนาคารกรุงเทพได้นำขึ้นทูลเกล้าฯ ถวายเป็นที่เรียบร้อยแล้ว
ส่วนใครที่พลาดรอบนี้ไป ขอแลกธนบัตรรุ่นนี้ได้ที่ธนาคารออมสิน ซึ่ง ชาติชาย พยุหนาวีชัย ผู้อำนวยการธนาคารออมสิน แจ้งว่ามี 3 แสนฉบับ เริ่มเปิดให้แลกได้วันพุธที่ 26 ต.ค.นี้ โดยจะกระจายไปตามสาขาเพื่อไม่ให้ประชาชนต้องมาตั้งแถวรอแลกธนบัตรยาวเป็นกิโลเหมือนรอบก่อน
แต่งานนี้ได้ข่าวว่า ธนบัตรของออมสินน่าจะมีมากกว่า 3 แสนฉบับอย่างที่เป็นข่าว เพราะมีรายการคุณขอมาเยอะ จากหน่วยงานรัฐ และรัฐวิสาหกิจ เอกชนขาใหญ่ เลยต้องแบ่งบางส่วนให้ไป ซึ่งสุดท้ายแล้วก็ไปตกอยู่ในมือของประชาชนอยู่ดี
ด้านสมชัย สัจจพงษ์ ปลัดกระทรวงการคลัง เป็นโต้โผใหญ่จัดเต็นท์ของกระทรวงการคลัง ตรงบริเวณสำนักงานสลากฯ เดิม ถนนราชดำเนิน พร้อมสั่งให้หน่วยงานในสังกัดจัดหาอาหาร เครื่องดื่ม มาแจกให้ประชาชนที่มาลงนามแสดงความไว้อาลัยพระบาทสมเด็จพระปรมินทรมหาภูมิพลอดุลยเดช ณ พระบรมมหาราชวัง และคาดว่า เมื่อเรื่องการผลิตเสื้อดำของแบงก์รัฐได้ข้อสรุป ก็จะถือโอกาสเริ่มแจกเสื้อดำ 8 ล้านตัวให้คนที่ลงทะเบียนรับสวัสดิการแห่งรัฐกันที่นี่ด้วย